Papersnake/gushiwen huggingface dataset:
家园卧疾，毕太祝曜见寻
孟浩然（唐代）

伏枕旧游旷，笙簧劳梦思。平生重交结，迨此令人疑。

冰室无暖重，炎云空赫曦。隙驹不暂驻，日听凉蝉悲。

壮图哀未立，斑白恨吾衰。夫子自南楚，缅怀嵩汝期。

顾予衡茅下，兼致禀物资。脱分趋庭礼，殷勤伐木诗。

脱君车前鞅，设我园中葵。斗酒须寒兴，明朝难重持。
倦夜
李彭（宋代）

倦夜苦夜短，追凉卧前楹。清飙飒然至，滓秽开天经。

月在房心间，木末相将明。频年困粳稌，何足糁藜羹。

一饱吾可必，呼儿斟醁醽。酣歌几达曙，露下湿流萤。
独居
李覯（宋代）

苔根跨阶发，白雨满四帘。
春眠懒下枕，日午谁开帘。
浮尘裹酒榼，馁虫镂书籤。
荣荣岂不欲，非义固所嫌。
【中吕】粉蝶儿_思情雾鬓云
张鸣善（元代）

思情
雾鬓云鬟，楚宫腰素妆打扮，恰便似玉天仙谪降人间。殢人娇，良人种，误遭一难。虽然与风月同班，比其自然中看。
【醉春风】他若是愁锁翠春山，笑时花近眼。玉娉婷慵整倦妆奁，常好是懒，懒，翡翠裙低，凤凰钗重，麝兰香散。
【迎仙客】相逢到数载余，别离了两三番，则俺那美人儿恰才人这筵席间。美酒泛金波，闲歌随象板。投至的欢意阑珊，那其间彼行皆分散。
【普天乐】分散再相逢，再相逢空长叹。人有愿天心必应，天心应人愿何难？纤腰如杨柳枝，粉脸似桃花瓣。桃柳争妍花开绽，见年年桃柳开残。人生百年，正心思忖,有限朱颜。
【十二月】苏小卿风尘意懒，双通叔名利相干。虽不学双生是对手，也合与苏氏同班。虽葬在黄丘上滩，名播在天上人间。
【尧民歌】呀！自古来知音相会果应难，争奈这少年心终岁受孤单。休将这凤凰栖老碧梧寒，投至的雁鸣莺呖杏花残。愁烦,琵琶手倦弹．这埚儿休扭做浔阳岸。
【啄木儿煞】花钿额上贴，赤绳足下拴。少年心终久相轻慢，坚心无惮，准备并洞房花烛报平安。
同年翁处度招游北山次韵
楼钥（宋代）

不嫌屐齿碎莓苔，只要吾人得得来。
见说飞泉高落涧，待寻曲水作流杯。
竹林素约群贤集，鸡黍相过一笑开。
政恐清游自忘返，不应空棹酒船回。
予向集贤殿试罢
张耒（宋代）

东风冷峭著衣寒，云影深沉美睡天。青杏园林花尽落，晚风吹雨湿鞦韆。
行路难
王烈（唐代）

行客满长路，路长良足哀。白日持角弓，射人而取财。

千金谁家持，纷纷死黄埃。见者不敢言，言者不得回。

家人各望归，岂知长不来。
呈南邻司门盛诲之同年
韦骧（宋代）

昔咏相过人不知，于今想见少陵诗。邻居何幸偏依德，交语乘閒祗隔篱。

攀桂当年联步武，近兰此日慰瞻思。冷官罢局方无赖，但向清风且乐饥。
寄君时学正弟
彭汝砺（宋代）

亦与儿童酌酒醪，焚香颂祝不胜劳。命如千载松难老，德比九胜山更高。

顶上少时多鹤发，眉间近日有霜毫。江湖复见年时雁，倚杖孤城首重搔。
送禅牀与枢密王左丞
杨亿（宋代）

北祖安禅唯看净。毗邪升座更谈空。
须知密勿万机外，常在瑜珈三昧中。
念奴娇 其四
沈端节（宋代）

寻幽览胜，凭危栏、极目风烟平楚。自笑飘零惊岁晚，欲挂衣冠神武。

芳甸时巡，醉乡日化，庭实名花旅。阆风蓬顶，自来不见烽戍。

宴罢玉宇琼楼，醉中都忘却，瑶池归路。俯瞰尘寰千万落，渺渺峰端栖雾。

群玉图书，广寒宫殿，一一经行处。相羊物外，旷怀高视千古。
谢王粹中惠白鹤山麟川观斑竹杖并竹舆
楼钥（宋代）

麟川仙馆翠琅玕，荷子携来白鹤山。
未效葛陂龙种化，绝胜湘鹤泪痕斑。
裁为拄杖一寻许，巧作轻舆四尺悭。
儿子门生俱努力，病夫欲过虎谿还。
兴元府园亭杂咏·棋轩
文同（宋代）

北城云最高，上复有乔木。
垂萝密如帐，中乃营小屋。
时引方外人，百忧销一局。
石限病起
陈与义（宋代）

幽人病起山深处，小院鸦鸣日午时。
六尺屏风遮宴坐，一帘细雨独题诗。
浮丘道人招魂歌
汪元量（宋代）

有客有客浮丘翁，一生能事今日终。
齧氈雪窖身不容，寸心日日摩苍空。
睢阳临难气塞充，大呼南八男儿忠。
我公就义何从容，名垂竹帛生英雄。
呜呼一歌兮歌无穷，魂招不来何所从。
甲午秋日为仲振大侄 其二
王应华（明代）

幽居岂敢谢人群，野老闲来广异闻。道合每从方外得，清樽时共绿阴分。

池边习习闻芳芷，天畔遥遥见禁氛。凉雨欲过襟袖冷，朝来爽气为逢君。
病起书怀二首 其二
陆游（宋代）

酒酣看剑凛生风，身是天涯一秃翁。扪虱剧谈空自许，闻鸡浩叹与谁同。

玉关岁晚无来使，沙苑春生有去鸿。人寿定非金石永，可令虚死蜀山中。
纳火礼祀大辰十二首
佚名（隋代）

[太簇为徵]季秋之月；律中无射。农事备收，
火功告毕。克禋克祀，
有严有翼。风马云车，
尚其来格。
红石
吴玉麟（清代）

灵石秀而丹，玲珑日改观。来从闽海峤，贮以越窑盘。

久别时相忆，他乡续旧欢。顽然坚确者，未许作衙官。
满江红
魏了翁（宋代）

用韵谢之

彼美人兮，不肯为、时人妆束。空自爱、北窗睡美，东邻醅熟。不道有人成离索，直教无计分膏馥。望鹤飞、不到暮云高，阑干曲。

驹在谷，人金玉。＿在陆上，人宽轴。笑吾今何苦，耐司空辱。应为嗷嗷鸟反哺，真成落落蛇安足。到梓州、旧事上心来，呼杯＿。
闽中早春
张嵲（宋代）

愁见繁云帖死灰，骤喜春从天际回。晴云流烂满峰起，潋滟陂际泉脉来。

春归欲验将何许，柳腰杏颊知春处。出门矫首望四郊，满目都无故园树。

暖景犹疑是故园，纷红糅白终萧然。黄茅不受春色染，化工无地施妖妍。

老夫此时三叹息，晴霭暄风总轻掷。缘冈绕涧试幽寻，好鸟一声山桂碧。

却忆当年汉水边，花光柳色媚晴天。江头醉罢日将落，芊眠草色生长烟。

秪今春事知何有，伤心万里空回首。中原但有骨如麻，杜曲应无花似酒。

我今流落荒山隈，秋蓬作鬓心催颓。逢花政恐被花恼，幸兹寂寞无狂媒。

闭门睡足高舂后，炉烟一炷消清昼。
游黄州赤壁有怀海内旧社诸子　二首 其一
邓云霄（明代）

笑倚千寻壁，还如醉客容。火攻推上将，笔战让词锋。

往事台前水，离心江上峰。长怀集文彦，刻烛探骊龙。
谒钱公振李与几
李之仪（宋代）

软火明窗一炷香，岁交时节夜来霜。须知钱李饶风味，却愧巴歌污锦囊。
程泰之郎中以诗三绝觅省中梅花因次其韵 其三
王十朋（宋代）

竹亭不到几经时，来往逢梅似退之。遥想吾庐溪上好，十分乡思又关眉。
送彦威侄赴类省试
程公许（宋代）

吾兄仙去几何年，情未能忘一线传。相见幽明参勇决，正须行艺两浑全。

世科从此传灯广，亲党同时奏凯旋。孝友令恭天所祐，修途万里稳加鞭。
送绛州郭参军
耿湋（唐代）

远事诸侯出，青山古晋城。连行麹水阁，独入议中兵。

夜雨新田湿，春风曙角鸣。人传府公政，记室有参卿。
和戴伯元李席珍菊会诗二首 其二
吴琏（明代）

高秋篱落露华浓，佳节何年酒盏空。彭泽白衣来远圃，龙山乌帽落轻风。

菊因人赏花方媚，诗出天然句始工。更拾落英频细嚼，这般清味可谁同。
对雪六首
强至（宋代）

朔风吹不尽，颢气入无间。
市井人喧息，江湖鸟翼顽。
酒边惊晚岁，吟外失群山。
温室便高卧，明朝任塞关。
临江仙（叔母生日次韵许侍郎奕临江仙为寿）
魏了翁（宋代）

春院绣帘垂＿＿，一天风月横陈。慈亲初度纪嘉名。每从歌舞地，犹记杰魁人。

大句忽随乌鹊至，恍如前岁逢春。只祈岁岁及兹辰。天风吹宝唾，华彩动文星。
孤山独秀
杨巍（明代）

谁将一片石，高插向晴昊。留与路人看，天风吹不倒。
暮春同吴门沈归愚登蒜山憩清宁道院三首 其二
余京（宋代）

藉草峰巅片刻留，旷观身世叹蜉蝣。残年岁月双筇杖，吾党乾坤一钓舟。

夜雨苔痕山径滑，夕阳松影石坛幽。劳生多病惟谋药，丹鼎犹存五料不？
瓶莲数朵朝开暮落然馀芳则依依一室矣
郭之奇（明代）

瓶莲数朵开今日，自开自落君子室。团团始艳发清泉，片片馀菲归缥帙。

窈窗寂静檐霭微，旖旎相依情倍密。千里何须电铄浮，五湖不用烟周溢。

暑雨朝晴气或分，凉飙暮起光疑失。潘陆曹王不复生，采莲曲断辜华实。

空有吴娃羞绀房，每愁越丽污缃质。回绡独叹尔何为，敛意含芳花自匿。

是以离群忽向兹，相对幽居各有思。惜晨昏兮与时移，伤荣悴兮人岂知。
西宫
蔡莱（宋代）

云兴霞蔚控千山，势压江南广殿寒。风偃万松斜日晚，卧看风雨落人间。
广寒宫
赵崇嶓（宋代）

碧海沉沉桂殿幽，满天风露四时秋。
寒宫白兔参差老，一种凄凉各自愁。
次韵崔光先见简作诗催春色
邹浩（宋代）

春游有客忘朝暮，酷似经星好风雨。岂知仲蔚长蓬蒿，寂寂儒宫裁一亩。

新诗故委黄耳来，舌在惊疑为频吐。鸿钧觅运扫辙踪，万物终然归鼓舞。

去年枯槁欲樵苏，今已蕃鲜媚农圃。我家吹律信参天，苗裔非才阒无睹。

族寒官冷自离奇，安能仰赞娲皇补。庙堂燮理皆少年，伫见囊金罄花坞。
偈颂一百四十一首
释师范（宋代）

二月春光明媚，是处花酣柳醉。
五湖四海禅流，切忌开眼瞌睡。
承旷维宁寄诗并惠茶纻依韵奉答
刘崧（元代）

方叹残冬滞远游，忽承清贶满床头。石泉煮处疑山雨，野服成时称海鸥。

梅崦雪消云拥棹，华峰天净月窥楼。明年西上花如锦，载酒端期破旅愁。
闻耳叔弟尽节
释函可（明代）

大旗吹折海风寒，未了孤心骨已残。遗训在兹宁有憾，浮沤于汝久无干。

原鸰血尽生逾苦，池草根锄梦亦乾。见说覆巢馀卵在，呱呱何处夜漫漫。
还自庐州呈孟祥用卿三首 其三
娄坚（明代）

一踏江南地，欢如释重负。篮舆入寒山，云物明可睹。

苍鳞飘修髯，葱翠引余步。试问雨雪无，此中未寒冱。

摄衣上层巅，风恬得春煦。金焦时出没，对时若牙互。

空江卷波涛，遥闻势弥怒。其阳列众山，雄秀竞奔注。

瞿生抱微疴，荦确行不顾。语我平生游，必跻最高处。

不然隔培肸，茫然堕云雾。此语绝可思，颇惬游观趣。

及当未衰年，从子穷山路。
雪行
秦略（金朝）

匹马东来冰雪天，苍山手冷堕吟鞭。烟中髣髴闻鸡犬，不觉人家到眼前。
赋得钱塘潮排律十六韵赠钱塘卢生
邓云霄（明代）

曾向钱塘渡，烟销一镜开。潮头忽以至，地轴仄将摧。

赤日飞睛雪，青天起暗雷。龙宫银作阙，鲛室玉为堆。

组练疑横海，帆樯似泛罍。属娄光欲动，强弩势难回。

东奔翻禹穴，南去蹴苏台。吐吸谁为此，陶钧力大哉。

湖山澄秀气，越峤挺雄才。羡汝江边住，潮从笔底来。

放歌摇彩鹢，弄月进霞杯。一击踰千里，相期在九垓。

钓鳌偏有兴，向若敢轻猜。赋就水皆立，文成木尽灾。

沉思牵铁网，佳句剖珠胎。近诧观涛作，前身或姓枚。
翠玉楼观雪
文天祥（宋代）

矫矫临清泚，蒙蒙认翠微。
绨春生客袖，铁冷上戎衣。
柳眼惊何老，梅花觉半肥。
新来有公事，白战破重围。
闲趣
陆游（宋代）

被拥听秋雨，儿扶上夜香。
甑炊霜後稻，糟渍社前姜。
马病空思路，僧归却住房。
风扉久呕轧，错认橹声长。
孺人曾氏挽词
楼钥（宋代）

婉嫕应眉寿，天胡弗与龄。
情深孙楚咏，泪尽女挐铭。
苹藻空南涧，芝兰有谢庭。
越山埋璧处，秋雨湿铭旌。
京兆王持正叔以特诏至阙下除将仕郎放归山意若不释然者于其行置酒以饯之 其一
赵鼎臣（宋代）

偶然乘兴度幽关，却驾柴车返旧山。出处在君无不可，岂缘飞倦始知还。
子路、曾皙、冉有、公西华侍坐
论语（先秦）

子路、曾皙、冉有、公西华侍坐。

子曰：“以吾一日长乎尔，毋吾以也。居则曰：‘不吾知也。’如或知尔，则何以哉？”

子路率尔而对曰：“千乘之国，摄乎大国之间，加之以师旅，因之以饥馑；由也为之，比及三年，可使有勇，且知方也。”

夫子哂之。

“求！尔何如？”

对曰：“方六七十，如五六十，求也为之，比及三年，可使足民。如其礼乐，以俟君子。”

“赤！尔何如？”

对曰：“非曰能之，愿学焉。宗庙之事，如会同，端章甫，愿为小相焉。”

“点！尔何如？”

鼓瑟希，铿尔，舍瑟而作，对曰：“异乎三子者之撰。”

子曰：“何伤乎？亦各言其志也。”

曰：“莫春者，春服既成，冠者五六人，童子六七人，浴乎沂，风乎舞雩，咏而归。”(莫 通：暮)

夫子喟然叹曰：“吾与点也！”

三子者出，曾皙后。曾皙曰：“夫三子者之言何如？”

子曰：“亦各言其志也已矣。”

曰：“夫子何哂由也？”

曰：“为国以礼，其言不让，是故哂之。”

“唯求则非邦也与？”

“安见方六七十如五六十而非邦也者？”

“唯赤则非邦也与？”

“宗庙会同，非诸侯而何？赤也为之小，孰能为之大？”
九日
蒲寿宬（宋代）

芙蓉披靡秋水寒，吴姝越艳芳思单。
漫把黄花事佳节，黄花不入歌舞欢。
昔人戏马足强健，今我无酒空巑屼。
黄花无言不可诘，青山落日明归翰。
列岫亭
江定斋（宋代）

倚槛穷双目，疏林出远村。秋深山有骨，霜降水无痕。

天地供吟思，烟霞入醉魂。回头云破处，新月报黄昏。
齐天乐（菊）
冷观国（宋代）

丛幽一笑东篱晓，霜华又随香冷。晕色黄娇，低枝翠婉，来趁登冷佳景。谁偏管领。是彭泽归来，未荒三径。最惬清觞，道家标致自风韵。

南山依旧翠倚，采花无限思，西风吹醒。万蕊金寒，三秋梦好，曾记餐英清咏。斓斑泪沁。怕节去蜂愁，雨荒烟暝。明日重阳，为谁簪短鬓。
壬午二月桃方盛开雪积其上光辉红润不可形状
吴儆（宋代）

粲粲乘鸾万玉妃，肯将红艳斗光辉。
只应侍宴瑶池罢，犹带天边醉色归。
题金德原所藏元晖小景
黄溍（元代）

床头书画正纵横，忽值今朝醉眼醒。起向米家船上看，云山元是旧时青。
颂证道歌·证道歌
释印肃（宋代）

执指为月枉施功，一处明时两处通。
月形兼指无交涉，十方刹海性含融。
呈张功甫 其二
许及之（宋代）

插来杨柳已梳风，乞与渔师泊短篷。岁晚芦林总摇落，隔湖认得老邻翁。
雁荡能仁寺遗诗
石国英（元代）

我行天下山水半，侧身西望长嗟叹。山到蜀川方绝奇，世殊久嗟微官绊。

万里提兵雁荡来，高牙一展岚雾开。松风吹骑联镳入，高日下照翻经台。

老僧振锡去何所？香篝寂寂佛无语。山鸣谷应应者谁？似有秦民宅幽阻。

姑休尔旅枕尔鋋，云深不得惊龙眠。水晶一派泻琤玉，岁与清气中洄沿。

二三溪碓长林下，人力罢舂天所借。草香花净太古春，虎啸猿吟明月夜。

幽寻静胜登嵯峨，鸾旗柱笔光影摩。诗成写破峭壁翠，稽首岩前诺巨那。
野田黄雀行
罗颀（明代）

十亩之间雀啾啾，止蒿集莱鸣相酬。
远川遥陌路孔修，原田茫茫禾黍稠。
秋来古树风飕嵒，夕阳惨淡沉西丘。
群飞群下不相求，衔穗食谷安无忧。
南有樛木在芳洲，雌雄迫暮共依投。
咄哉兹禽多诡谋，性行佻巧谁与俦。
穿屋作巢于高楼，食彼粢盛令人愁。
非罗非丸致无由，草窃奸宄将何尤。
吁嗟此鸟毋久留，愿汝化蛤湮东流。
舟行遇雪三首
赵蕃（宋代）

沙嘴萦分直更纡，望中不尽渺愁予。
晚来一雨便成雪，翠巘修林同一如。
送柳判官赴振武
李益（唐代）

边庭汉仪重，旌甲似云中。虏地山川壮，单于鼓角雄。

关寒塞榆落，月白胡天风。君逐嫖姚将，麒麟有战功。
五月十六夜，病中无聊，起来步月五首
杨万里（宋代）

无求不必位三公，一饱何须禄万锺。
只有人生安乐好，享他明月与清风。
惠山酌第二泉
郑善夫（明代）

惠山好泉品，清切锡城隅。松石阴堪结，莲蓉翠不孤。

寺虚流夜气，沙润长秋菰。笑挈二三子，朔风近舞雩。
逍遥吟
邵雍（宋代）

夜入安乐窝，晨兴饮太和。
穷神知道泰，养素得天多。
日月任推盪，山川徒琢磨。
欲求为此者，到了是谁何。
此君轩
苏轼（宋代）

云幢烟节十洲人，犀甲檀枪百万军。
翳荟丛生何足道，此君真是此君君。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其三
蒲宗孟（宋代）

三月春才过，君当始到官。朱袍烂红日，白发未盈冠。

喜静心长在，耽诗性最欢。应从下车始，便起作题端。
悲野雀
施闰章（清代）

枌榆繁羽族，琐细无定名。所谋非稻粱，不与鸡鹜争。

张罗始何日，遂使风俗成。机发尽掩覆，一罗歼群生。

持此饮啄具，充君鼎俎烹。苦惭托体微，不足一杯羹。

同类为啾啾，失侣长哀鸣。君辍筵上箸，请听檐外声。
自长沙回次鲤南四弟家修苏台邸舍题壁
曹家达（清代）

岁月滔滔胡不归，天涯沉滞素心违。早花如梦前尘隔，芳草无言旧绪非。

传信江鱼应有恨，背人山鸟自孤飞。要知世路羊肠险，谈笑安排作阱机。
涅槃台
成鹫（清代）

到处溪山尽解颐，一台终日对崔嵬。閒身静坐三生石，老眼频看八字碑。

饮水自知无冷暖，磨砖谁复见须眉。涅槃道者今何去，龙卧澄潭似旧时。
二十三日晨欲饮求酒无所得戏作
张耒（宋代）

张君所欲一壶酒，百计经营卒无有。
夜来客至瓶已空，晨起欲饮还戒口。
努力忍穷甘寂淡，人间万事如反手。
百壶一醉有底难，造物戏谑君须受。
寄怀大声兄弟叔文老丈兼属三王叔侄二首
赵蕃（宋代）

听雨侵阶竹，归艎入槛荷。
天晴龟曝背，人静鸟吟柯。
挟册弟兄对，煮茶宾客过。
居閒在此乐，余乃事奔波。
送狄员外巡按西山军
岑参（唐代）

兵马守西山，中国非得计。不知何代策，空使蜀人弊。

八州崖谷深，千里云雪闭。泉浇阁道滑，水冻绳桥脆。

战士常苦饥，糗粮不相继。胡兵犹不归，空山积年岁。

儒生识损益，言事皆审谛。狄子幕府郎，有谋必康济。

胸中悬明镜，照耀无巨细。莫辞冒险艰，可以裨节制。

相思江楼夕，愁见月澄霁。
次韵酬正仲见和并贻用之
舒岳祥（宋代）

世事多眉皱，練衣觉鼻酸。
老怀呼子写，瘦影引孙看。
尔健心无事，吾贫骨带寒。
一樽江上别，露所夜来溥。
山居诗
释延寿（宋代）

养性摅情不记年，免寻云水更参禅。
有心用处还应错，无意看时却宛然。
析法尚嫌灰断果，烧丹堪愍地行仙。
欲知此理谁人会，水自朝东月自圆。
秋出近郊
宋庠（宋代）

修邙才转便维嵩，都占黄河小曲中。
秋助峰峦相倚碧，日催梨枣一番红。
烟芜虽歇犹藏野，霜叶能飞不待风。
关辅俗淳无巧弋，天边何意有惊鸿。
怨曲二首
张耒（宋代）

祖席驻征桡，开帆复信潮。
隔筵桃叶泣，吹管杏花飘。
船去鸥飞阁，人归鹿上桥。
别离惆怅泪，江鹭宿红蕉。
赠史虚白
李中（五代）

致主嘉谋尚未伸，慨然深志与谁论。唤回古意琴开匣，

陶出真情酒满樽。明月过溪吟钓艇，落花堆席睡僧轩。

九重梦卜时终在，莫向深云独闭门。
临川逢郑遐之之云梦
严羽（宋代）

天涯十载无穷恨，老泪灯前语罢垂。
明发又为千里别，相思应尽一生期。
洞庭波浪帆开晚，云梦蒹葭鸟去迟。
世乱音书到何日？关河一望不胜悲。
曾著作之父文恩判院挽诗
项安世（宋代）

忍穷能到骨，何物可愁翁。
守口双奁静，抄书万卷空。
朝天尊粟氏，胜地说壶公。
脱屣俱无滞，斑衣泪自红。
别李十一后重寄（自此后诗江州路上作）
白居易（唐代）

秋日正萧条，驱车出蓬荜。回望青门道，目极心郁郁。

岂独恋乡土，非关慕簪绂。所怆别李君，平生同道术。

俱承金马诏，联秉谏臣笔。共上青云梯，中途一相失。

江湖我方往，朝廷君不出。蕙带与华簪，相逢是何日。
清平乐
石孝友（宋代）

天涯重九。独对黄花酒。醉捻黄花和泪嗅。忆得去年携手。

去年同醉流霞。醉中折尽黄花。还是黄花时候，去年人在天涯。
冬景十绝 其五 板桥霜晓
叶颙（元代）

月中青女下瑶空，潋滟寒波跨玉龙。画角一声天未晓，前村梅下有吟翁。
题杜少陵草堂图
邹登龙（宋代）

背郭好林塘，诛茅作草堂。
因吟白鸦谷，为卜碧鸡坊。
笼竹和烟净，江梅带雪香。
四松经丧乱，阅世几风霜。
西园间步
夸岱（清代）

睡起闲庭日易斜，偶来林下静无哗。苍苔小径飞残蝶，荒圃余无间野花。

云意在天秋影澹，山光接树绿阴赊。待将禾黍登场后，好把诗情付酒家。
自咏 其一
胡宿（宋代）

索米年来甚，伶俜祇自知。黑貂随日敝，葆发豫秋衰。

旧产思重理，先贤耻逆施。吕虔刀未解，骨法谩多奇。
蟠龙山
李时亮（宋代）

独卧粤南天尽头，吞吐清气压林丘。风云上下三千丈，雾雨西南十六州。

古涧有泉穿石冷，阴崖无暑满山秋。我来结构山亭下，时复凭栏看未休。
八月十日二首
陈师道（宋代）

人生七十今强半，老去光阴已後身。
更欲置身须世外，世间元自不关人。
读庄子
徐渭（明代）

庄周轻死生，旷达古无比。何为数论量，生死反大事。

乃知无言者，莫得窥其际。身没名不传，此中有高士。
书石壁禅居屋壁
贯休（唐代）

赤旃檀塔六七级，白菡萏花三四枝。禅客相逢只弹指，此心能有几人知。
和夏台知县李尚贤殿直见赠
魏野（宋代）

咫尺县前山，阳城旧掩关。
两衙公务静，三载使星闲。
雪入司房暗，苔侵界石斑。
曾为攀桂客，多谢访林间。
涿鹿道中赋得陌上尘
董其昌（明代）

每与群动起，氤氲蒲大堤。随风萦柳絮，碾地扑花泥。

不受文犀辟，相吹野马迷。明朝御沟近，可似濯缨溪。
【双调】清江引_黄阁百年如
未知作者（元代）

黄阁百年如梦里，弃却三公位。妻子不属官，得觉囫囵睡，虚檐妻日高犹未
起。楼头柳丝风力软，寂寞闲庭院。独自倚阑干，落尽桃花片，青山不知郎近远。
双双月下重相会，鸾凤成佳配。笙歌出入随，珠翠添娇媚，劝君莫惜花前醉。娑
娑一庭虽是小，未若贫而乐。放将云归去，唤得鹤来到，和一座好山都占了。小
梅香走将来吹灭灯，搅了读书兴。腌争小贱人，传着姐姐夫人命，教哥哥睡去
来他独自冷。
残妆儿匀佛髻儿歪，越显的多娇态。十指露春纤，款解香罗带，凌波袜儿刚
半折。
敲才徒恁的欺负咱，几夜不来家。刚道不思量，争奈情牵挂，何处绿杨闲系
马？　九日
萧萧五株门妻柳，屈指重阳又。霜清紫蟹肥，露冷黄花瘦，白衣不来琴当酒。　讥士人
皂罗辫儿紧扎捎，头戴方檐帽。穿领阔袖衫，坐个四人轿。又是张吴王米虫
儿来到了。　赠莺儿妓名
迁乔便寻同志友，处处啼春昼。撺花锦杼鸣，掷柳金梭斗，弹丸儿那一个先
下手？　刘春景妓名
落红满地谁是主？送得春归去。有意惜花残，无计留春住，楚阳台梦儿中云
共雨。　咏所见
后园中姐儿十六七，见一双胡蝶戏。香肩靠粉墙，玉指弹珠泪，唤丫鬟赶开
他别处飞。
酸斋降笔作清江引一阕赠铁笛道人
铁笛一声江月晓，催上长安道。金带紫罗袍，象简乌纱帽，谁不说玉堂春事
好？　相思
愁听画楼檐妻铁，又值蛩秋夜。心中无限思，最怕窗间月，这其间多情何处
也。梦回枕边人去也，帘妻无情月。如何你独圆，照得人来缺？恶相思挽霜毫不
次写。
怕听秋来促织吟，镇日情难禁。病儿疾渐沉，书儿全无信，但合眼巫山有梦
寻。
鱼沉雁杳绝信音，泪滴香罗印。一别更数春，想念时时恁，怎忘得那宵一片
心？
和之美河西列岫亭 其一
司马光（宋代）

秋山对疏牖，羁客倦登临。雨后岚光活，晴初落照深。

素波明别浦，赤叶照衰林。伫目寂无语，何人知此心。
无为山中郑老家
戴复古（宋代）

高谈可听用心幽，灼见此翁非俗流。
鞍马破家还避世，田园得地肯封侯。
开窗修竹无由俗，绕屋青山总是秋。
门外短篱看亦好，黄金菊间碧牵牛。
和樊使君登润州城楼
刘长卿（唐代）

山城迢遰敞高楼，露冕吹铙居上头。春草连天随北望，夕阳浮水共东流。

江田漠漠全吴地，野树苍苍故蒋州。王粲尚为南郡客，别来何处更销忧。
梅花
崔鶠（宋代）

仙子衣裳云不染，天人颜色玉无瑕。
月寒桂树犹藏魄，海冻珊瑚未放芽。
安南国贡使阮辉𠐓登岳阳楼有句云雾借山光吞去鸟客从镜上数归渔颇觉新隽阮安南探花也
王文治（清代）

淡云微雨朝鲜使，去鸟归渔交趾才。我是中朝旧供奉，江湖白发首重回。
送滕亢擢第归苏州拜亲
岑参（唐代）

送尔姑苏客，沧波秋正凉。橘怀三个去，桂折一枝将。

湖上山当舍，天边水是乡。江村人事少，时作捕鱼郎。
再到岭南诗
魏礼（清代）

已誓辞岭南，今复从人役。六月买舟行，七月到水驿。

幨帷入官衙，甫坐未暖席。胥吏双垂手，捧卷与喉积。

华堂正葱茏，驺从纷辟易。梁橑锦绮张，室中辉煌色。

雕镂施下陈，溷轩耀丹碧。于以奉上官，下民望恩泽。

击鼓何阗阗，台皂分两翼。巨镣响郎当，桁杨累接迹。

徒杖为麟鸾，十宗九大辟。日日报瘐死，身死臧不贷。

生者追索完，便可施杀磔。小者十数辈，大者数十百。

日光惨惨然，又传飞宪檄。曰汝事纵容，而止科盗贼。

参僚方递宴，一日四五食。繁声促心耳，新奏迂琴瑟。

姱女擎玉觞，俳优杂进剧。脱帽兴容与，纵横随酒力。

乃驱鸠鹄民，任意为敲谪。呵谓此奸徒，敢不承叛逆。

贼叛均殊死，胡为苦煎迫。彼尚有妻子，尚有姻与戚。

律例有明条，是当合并籍。城中四犴狴，男女囚弃塞。

中有轻系人，三载闭幽黑。其过久已昭，屡请不蒙释。

嗟汝下愚民，汝慎无凄恻，兹独死一身，妻孥可清白。
登慈恩寺浮图
陈培脉（清代）

飘然天半御风轻，身在浮图绝顶行。三辅山河掌上尽，五陵云树望中平。

絪氲香界从朝暮，高下桑田几变更。故事尚传唐进士，曲江宴罢共题名。
雪意复作
陆游（宋代）

前日作雪风败之，今日浓雪雪复作。
一寒未暇自为计，宿麦悬知天已诺。
灞桥策驴愁露手，新丰买酒聊软脚。
胸中正著九云梦，廊庙何加一丘壑？上书陈事固可笑，服药求仙亦成错。
不如醉踏一剑腾风云，跨海东谒青童君。
吴刺史庙祭神辞
王应麟（宋代）

坎击鼓兮鄞水浒，思仁侯兮昔召父。
堰九里兮酾流为雨，水召召兮芃芃麦黍。
鸿隙堙兮谣荳芋，侯嘉绩兮依其在渚。
神之来兮飙轮下，兰觞勺兮荐椒糈。
民不忘侯兮歌且舞，侯不忘民兮俾宁宇。
神之归兮娭瑶圃，格颢穹兮降多祜。
娄丰穰兮除疾苦，年千世百兮保艾吾土。
事侯如存兮侯其福女，敬共承祀兮无怠终古。
郡斋水阁闲书·相如
文同（宋代）

相如何必称病，靖节奚须去官。
就下其谁不许，如愚是处皆安。
四睡赞
释绍昙（宋代）

人无害虎心，虎无伤人意。彼此不关防，何妨打觉睡。
送苏公佐修撰知梓州
苏辙（宋代）

乘轺旧西蜀，出镇复东川。
父老知遗爱，壶浆定满前。
江山昔年路，旄节异邦权。
望重朝中旧，疆分剑外天。
岁登无猛政，蛮服罢防边。
去国身虽乐，忧时论独坚。
孤诚抱松直，汇进比茅连。
我亦相従逝，疏狂且自全。
武德舞歌诗
刘苍（两汉）

于穆世庙，肃雍显清。俊乂翼翼，秉文之成。越序上帝，骏奔来宁。

建立三雍，封禅泰山。章明图谶，放唐之文。休矣惟德，罔射协同。

本支百世，永保厥功。
梁大用所作青松红梅二画 其一 
凌云翰（元代）

仙馆长松老更奇，过门曾见出墙枝。谁传月下蛟龙影，应有风雷起砚池。
桔柏渡（在昭化县）
杜甫（唐代）

青冥寒江渡，驾竹为长桥。竿湿烟漠漠，江永风萧萧。

连笮动袅娜，征衣飒飘飖.急流鸨鹢散，绝岸鼋鼍骄。

西辕自兹异，东逝不可要。高通荆门路，阔会沧海潮。

孤光隐顾眄，游子怅寂寥。无以洗心胸，前登但山椒。
送严判官归滁州
王禹偁（宋代）

永阳谪宦鬓成华，唯有宾从最可夸。
文学东堂进士第，风流南国相公家。
移官我未归丹禁，回棹君今指白沙。
滁上淹翔虽已久，寺楼山色对琅邪。
寿安县君挽词
陈师道（宋代）

两大推平日，三从播後声。
忧劝登上寿，箫鼓闭佳城。
缌布千人从，松楸十里行。
哀荣动邻里，点笔竞诸生。
呈佛鉴禅师偈
释心道（宋代）

赵州有个柏树话，禅客相传遍天下。
多是摘叶与寻枝，不能直向根源会。
觉公说道无此语，正是恶言当面骂。
禅人若具通方眼，好向此中辨真假。
北归昼渡海风便波平尤觉奇绝成五绝句 其二
李纲（宋代）

去得南风来北风，神灵只在指呼中。老坡有语旧曾记，信我人阨非天穷。
浣溪沙（早秋）
赵长卿（宋代）

雨滴梧桐点点愁。冷催秋色上帘钩。蛩声何事早知秋。

一夜凉风惊去燕，满川晴涨漾轻鸥。怀人千里思悠悠。
客中夜雨
柴望（宋代）

离情先怯向边州，寒叶敲窗更报秋。
几点搅残千里梦，一声滴作两乡愁。
苦缘杨柳沾离席，偏傍梧桐溅小楼。
惟有孤灯照明灭，夜深无语揽重裘。
句
吴沆（宋代）

江流回转石不移，钓丝卷尽生须丝。
厌世忆朝元
侯善渊（元代）

云收雾敛天风洁。显出玲珑月。形释心凝澄彻。亘古无圆缺。千潭现，寒光摄。洞济溟阳哲。仙丹炼就真欢悦。异日朝金阙。
园中赏梅
陆游（宋代）

行遍茫茫禹画州，寻梅到处得闲游。
春前春後百回醉，江北江南千里愁。
未爱繁枝压纱帽，最怜乱点糁貉裘。
一寒可贺君知否，又得幽香数日留。
秋窗遣兴 其三
吕本中（宋代）

朝拥群书坐，所乐常自足。圣贤重出处，理本无偏曲。

志行道合尊，安贫未为辱。压架富卷帙，纵情无蹐局。

穷达各有时，此意当勉勖。
奉送三兄
白居易（唐代）

少年曾管二千兵，昼听笙歌夜斫营。自反丘园头尽白，

每逢旗鼓眼犹明。杭州暮醉连床卧，吴郡春游并马行。

自愧阿连官职慢，只教兄作使君兄。
穷年守岁五首 其四
郑潜（明代）

穷年百忧散，心事梅花知。萧然四壁空，简书任纷披。

亲朋馈糇粮，邻里遗酒卮。取与随所适，焉计穷通为。

微名苦愚人，颠倒尘网羁。冰霜不相贷，风云浩难追。

长歌以卒岁，勋业知何时。
金缕曲 杨妃 七叠前韵
叶绍本（清代）

国色朝酣酒。问古今、深宫恩宠，有如斯否。密誓夜阑长生殿，愁煞南河西斗。

记曾侍、金舆斿九。羽骑千行谁敢近，却花衔、野鹿无人守。

骊山苑、莽回首。

伤心绣毂延秋走。绝难料、连枝比翼，这般分手。一树桃花摧急雨，叵耐香魂禁受。

浑输与、蛮腰素口。安稳舞裙歌扇底，悔仙姿、不作庞帘丑。

千载恨、华清牖。
得杨湖州书颇夸抚民接宾纵酒题诗因以绝句戏之
白居易（唐代）

岂独爱民兼爱客，不唯能饮又能文。

白蘋洲上春传语，柳使君输杨使君。
溪行
蔡襄（宋代）

秋色已寥落，清溪才此行。
船移酒杯侧，鱼得鱠刀鸣，
日色浮兼动，风痕灭又生。
从知隐者趣，不独傲荣名。
偈颂一百三十三首 其五十一
释居简（宋代）

日日雨，夜夜雨。锁了日轮，闭了月户。稻也坏，麦也坏。

不知者个坏不坏，问取明州憨布袋。
句
高似孙（宋代）

明夜定依渔父宿，簄头呼蟹碧丸丸。
小游仙七首 其二
周密（宋代）

紫雾彤云滃九关，玉庭侵晓引仙班。东皇奏罢回寅疏，放散春光下世间。
朝中措（汤）
曹冠（宋代）

更阑月影转瑶台。歌舞下香阶。洞府归云缥缈，主宾清兴徘徊。

汤斟崖蜜，香浮瑞露，风味方回。投辖高情无厌，抱琴明日重来。
自湘赴广道间杂咏·兰花
李曾伯（宋代）

行尽离骚国，春深未见兰。
容非隐君子，甘老蕨薇间。
春涧曲
苏泂（宋代）

点点飞红逐细流，拾樵烹荐茗花浮。
秋来岂不潺湲好，才带猿声便是愁。
别蕙绸姊 其二
叶小鸾（明代）

枝头馀叶堕声干，天外凄凄雁字寒。感别却怜双鬓影，竹窗风雨一灯看。
梅怨
吴芾（宋代）

几年不见主人归，及见开时又别离。
若也有花无分赏，何如休种满园池。
荆门惠泉
苏辙（宋代）

泉源何从来，山下长溪发。
油然本无营，谁使自激冽。
茫茫九地底，大水浮一叶。
使水皆为泉，地已不胜泄。
应是众水中，独不容至洁。
涓涓自倾泻，奕奕见清澈。
石泓净无尘，中有三尺雪。
下为百丈溪，冷不受鱼鳖。
脱衣浣中流，解我双足热。
乐哉泉上翁，大旱不知渴。
和乐天烧药不成命酒独醉
刘禹锡（唐代）

九转欲成就，百神应主持。婴啼鼎上去，老貌镜前悲。

却顾空丹灶，回心向酒卮。醺然耳热后，暂似少年时。
九禽言 其五
薛季宣（宋代）

新妇抱儿归，天清曜日晖。阴云凝雾雨，新妇抱儿去。

窭窭勃姑鸟，此情那可晓。有儿有妇不作窠，教去教归几时了。

谢豹谢豹独何心，挈我裳衣无处寻。白露漙兮风劲，红叶下兮秋深。

我寒终不辞，皇天故不私。请看穴土重泉下，对人腼面何为者。
九里箐
沈丙莹（清代）

七里雾，莽喷㳬。九里箐，森葱茜。雾多日出消，箐深日不见。

左右峭壁立，仰窥天一线。密树纷排连，丛竹亘千万。

时疑薜荔中，山鬼白日现。我行腊已残，冻冱集飞霰。

玉树交枝柯，银海为之眩。
水庄早起
魏礼（清代）

云旭映平林，烟水流晨熙。重露草未起，沾我裳与衣。

天地一浑噩，因知孩提时。驱犊驯出皂，濈濈行斜蹊。

农夫气闲暇，荷锄过田畦。见此诚心乐，好情都已微。
芸叟召杜城晚饮遂宿于东轩欲同游台寺有诗因
李复（宋代）

第五桥东潏水滨，山红漫漫绿纷纷。
溪边童子风雩舞，林外先生植杖耘。
高论但谈双树法，胜游将步五峰云。
东轩夜久清无寐，山雨初后叶上闻。
辞家庙
赵淮（宋代）

祖父有功王室，德泽沾及子孙。
今淮计穷被执，誓以一死报君。
刀锯置之不问，万折忠义常存。
急告先灵速引，庶几不辱家门。
题龙甫耕云堂
许有壬（元代）

满山深锁白英英，不解为霖但可耕。只恐无心忽飞去，野人何处望秋成。
刘植
徐钧（宋代）

匹夫爱国献昌城，力说刘扬十万兵。
颠沛单车良得助，邯郸假意不难平。
寿皇太子
赵彦端（宋代）

明河楂上有仙翁，犯月撞星列碧穹。
金阙东边银榜处，大书天地长男宫。
郑楼
李贽（明代）

谷口郑子真，栖迟市门里。小楼延上客，酒酣犹未已。
步虚词 其一
赵佶（宋代）

太极分高厚，轻清上属天。人能修至道，身乃作真仙。

行溢三千数，时丁四万年。丹台开宝笈，金口为流传。
吕待制所居八咏·月台
王炎（宋代）

我欲登仙换凡骨，飞上云头窥月窟。
羿妻问我何自来，笑指广寒令径入。
归来却见半隐翁，月台如在神仙中。
霓裳歌舞不用觑，把酒长啸生清风。
都门送刘芳玖之官蜀中
邓献璋（清代）

青天不易上，蜀道古来难。十二巫峰里，飘然寄一官。

雨云行处幻，琴鹤坐边寒。明岁北归雁，烦君寄羽翰。
绍兴十年发皇太后册宝八首
佚名（隋代）

祖启瑶光，诞生明圣。
尊极母箅，帝庸作命。
宝章煌煌，导以笙声。
还燕慈宁，邦家徯庆。
西园十咏·竹洞
吴中复（宋代）

阴森过百步，屈曲锁莓苔。
翠色寒无改，清风时自来。
叶笼苍玉干，路入碧云堆。
吏散无公事，支筇到几回。
送赵民则少盐提举二首
杨万里（宋代）

汉庭近日少宗盟，情选宗英副匠卿。
高帝子孙谁宿德，翰林风月得先生。
又持一节湖南去，政是三湘鴈北征。
但使远民蒙福了，早归词禁赋新鹦。
冬夜读几案间杂书得六言二十首
刘克庄（宋代）

有教圣愚无类，非人父子勿传。
此乃靖欲反矣，是亦羿有罪焉。
怀式古生
许伯旅（明代）

岩色幽栖地，泉溪十里村。
夕阳山在屋，秋水月当门。
委巷无车辙，贫家有瓦盆。
百年尘外意，寥阔共谁论。
挽宗岳张尊师
华镇（宋代）

神仙去住本无家，此日人间漫叹嗟。华表旧传归白鹤，洞庭谁见袖青蛇。

道山两拂谈经麈，沧海频乘犯斗槎。双玉佩沾天上露，五铢衣识洞中霞。

林泉投老心犹壮，京国归来鬓未华。短制从今牵薜荔，杂耕依旧种胡麻。

风生谢傅团团扇，花隐尧夫小小车。逸兴逍遥舟不系，新诗妙绝玉无瑕。

松边对酒依盘石，竹里分泉洗落花。一自青冥餐沆瀣，更谁黄犊侣麇麚。

丹初封鼎云犹湿，棋未收枰日已斜。每过竹轩深有恨，独怜溪阁静无哗。

匣中不见龙三尺，画里空馀雪两髽。回首方蓬归路远，五云愁杀树交加。
居山
李复（宋代）

居山不出山，日饭鲜盐酪。
野菜芼山来，欢若屠门嚼。
苍苍百岁翁，常如一日乐。
人劝出山住，掉头终弗诺。
子孙入市门，卖薪食羹臛。
归来举糜杯，持匕意自恶。
市门负薪飧，滋味固甚薄。
甘脆前方丈，入腹毒于药。
山翁意甚长，慎无厌澹泊。
归舟
揭傒斯（元代）

汀洲春草遍，风雨独归时。
大舸中流下，青山两岸移。
鸦啼木郎庙，人祭水神祠。
波浪争掀舞，艰难久自知。
江涨和韵
张埴（宋代）

浦溆蛟龙穴，波澜风雨声。
天如粘梦泽，江似覆湓城。
此地居三孝，何人汩五行。
囊中无白璧，不得用吾情。
天宁节致语口号
廖刚（宋代）

虹流电绕想当时，万万人今寿域跻。十荚蓂开尧宝历，九歌功叙禹元圭。

需云湛露罗簪绂，脆管繁弦飏羽霓。千仞寿山封祝意，年年峻极与天齐。
七日登乐游故墓
卢照邻（唐代）

四序周缇籥，三正纪璿耀。绿野变初黄，旸山开晓眺。

中天擢露变，匝地分星徼。汉寝眷遗灵，秦江想馀吊。

蚁泛青田酌，莺歌紫芝调。柳色摇岁华，冰文荡春照。

远迹谢群动，高情符众妙。兰游澹未归，倾光下岩窈。
句
王安石（宋代）

霜筠雪竹钟山寺，投老归歟寄此生。
赠著上人
唐求（唐代）

掩门江上住，尽日更无为。古木坐禅处，残星鸣磬时。

水浇冰滴滴，珠数落累累。自有闲行伴，青藤杖一枝。
葱绝句
陆文圭（元代）

丹葩信不类苹蒿，雨后常抽绿玉条。
此草岂宜弃调食，瘦茎欲比沈郎腰。
观李伯时阳关图二首 其一
谢薖（宋代）

坐对丹青伤别离，泪和朝雨想频挥。道边垂柳年年在，看尽行人长不归。
寄江州白司马
杨巨源（唐代）

江州司马平安否，惠远东林住得无。
湓浦曾闻似衣带，庐峰见说胜香炉。
题诗岁晏离鸿断，望阙天遥病鹤孤。
莫谩拘牵雨花社，青云依旧是前途。
水调歌头 玉山名胜集
于立（元代）

微红晕双脸，浑黛写新愁。好似霓裳仙侣，曾向月中游。忆得影娥池上，金粟盈盈满树，风露九天秋。折取一枝去，簪向玉人头。夜如年，天似水，月如钩。只恐芳时暗换，脉脉背人流。莫唱竹西古调，唤醒三生杜牧，遗梦绕扬州。醉跨青鸾去，双阙对琼楼。
山中得弱侯下第书
李贽（明代）

秣陵人去帝京游，可是隋珠复暗投。昨夜山前雷雨作，传君一字到黄州。
题九鲤湖九首 其一 雷轰
佘翔（明代）

水晶宫殿压青山，隔断红尘霄汉间。湖上雷声轰不住，长疑仙子驾龙还。
清明日赐百僚新火
韩浚（唐代）

朱骑传红烛，天厨赐近臣。火随黄道见，烟绕白榆新。

荣耀分他日，恩光共此辰。更调金鼎膳，还暖玉堂人。

灼灼千门晓，辉辉万井春。应怜萤聚夜，瞻望及东邻。
喜春来·金鱼玉带罗襕扣
伯颜（元代）

金鱼玉带罗襕扣，皂盖朱幡列五侯，山河判断在俺笔尖头。得意秋，分破帝王忧。
送黄岩二陈秀才
叶适（宋代）

一双璞玉禀天和，远向东州就琢磨。
待得永无痕锓相，莫言功用不须多。
儿辈次复热诗韵再次韵示之
曾几（宋代）

蓐收何在涉层空，三伏炎蒸尚未中。
况复今宵无好月，不知底处有清风。
看云暮暮不为雨，畏日朝朝还自东。
忆昔给孤园里梦，褰裳觅路踏泥融。
林檎花
董嗣杲（宋代）

树枝高坠展霞绡，妆点清明景物饶。
帖上幸联青李字，花头不似海棠娇。
英英褪雨新红淡，瓣瓣零风蝶粉绡。
光景无多成实易，冰奁催荐泛凉桡。
秋风
林景英（宋代）

飒然何处起，水国不成眠。
触树人疑雨，开门月在天。
渔舟移绝浦，雁阵落荒田。
晓起伤漂荡，芦花走屋前。
送小师元贲
释重顯（宋代）

愧尔求师，为吾弟子。
学虽无闻。道亦可拟。
平飞辩月，照复流水。
斯意斯言兮如不忘，行行拂拂兮步兰芷。
黟坑桥亭次以文韵二首 其一
郑玉（唐代）

擢笔题高柱，披襟挹好风。剖瓜苏渴客，采药识仙翁。

飞鸟连云白，幽花点水红。相从问归路，疑误入崆峒。
赋得别梦依依到谢家八首 其四
王彦泓（明代）

内家来看晓妆成，坐次推排让客卿。记到竹林曾识面，为翻花样久知名。

语音略别东西宅，梳掠无分内外城。敢道向郎恩分浅，同群女伴尚关情。
水墨达摩像班惟志笔
张翥（元代）

佛法无多子，西山雪柱天。应寻葱岭去，方解少林禅。

鞮屦露双脚，罽衣披半肩。虚空本无住，须借影中传。
慧和微以布衫送寿昌可师有偈答之戏成四首
释慧空（宋代）

普贤高系象王袴，妙德长拖师子衫。
遣向寿昌为侍者，一人不肯一人甘。
游龙门分题十五首·石楼
欧阳修（宋代）

高滩复下滩，风急刺舟难。不及楼中客，徘徊川上山。
夕阳洲渚远，唯见白鸥翻。
偈颂一百一十七首
释绍昙（宋代）

万叠青山，一溪寒水。
花禁冷叶红，草滴虚岚翠，
无位真人只者是。不离当处当湛然，
左右逢原无二体。觑之瞎双眸，
即之云万里。只如坚持汉节，
贱卖生姜，妙悟水因，
重光佛日。
咏史上·伏生
陈普（宋代）

二儿并辔入公门，博局纷纷启祸原。
不及贾生何处是，弗将礼法教儿孙。
雪峰旧院
释善珍（宋代）

住壁与云邻，荒畦虎迹新。
樵鸣猿落果，鹰急鸟依人。
阴磵澌经月，寒花开过春。
鳌山前事在，独坐想芳尘。
姑苏杂咏 洞庭山
高启（明代）

朝登西岩望太湖，青天在水飞云孤。
洞庭缥缈两峰出，正似碧海浮方壶。
尝闻此山古灵壤，蛇虎绝迹欢樵夫。
涛声半夜恐魂梦，石气五月寒肌肤。
居人仿佛武陵客，户种橘柚收为租。
高风欲起沙鸟避，明月未出霜猿呼。
中有林屋仙所都，银房石室开金铺。
罗浮峨眉互通达，别有路往非人途。
天后每降龙垂胡，神钲忽响惊栖鼯。
自悬日月照洞内，古木阴蔽空朝晡。
风吹白芝晚易老，云带紫泉秋不枯。
灵威丈人亦仙徒，深入探得函中符。
玄衣使者不暇惜，欲使出拯苍生苏。
后来好事多继往，石壁篆刻犹堪摹。
千年玉鼠化蝙蝠，下扑炬火如飞乌。
玄关拒闭谁复到，似怪衣上腥尘污。
勿言神仙事恍惚，灵迹具在良非诬。
我生扰扰胡为乎，坐见白发生头颅。
久欲寻真未能去，局束世故缘妻孥。
何当临湖借渔艇，拍浪径渡先双凫。
独攀幽险不用扶，身佩五岳真形图。
夜登天坛扫落叶，自取薪水供丹垆。
此身愿作仙家奴，不知仙人肯许无？狂语醉发应卢胡。
雨中过韶州
朱綝（明代）

船下韶泷日欲晡，四山云起景模糊。沙鸥冲雨频来去，汀树迷模半有无。

作客又惊三月暮，思家其柰一身孤。愁怀浩浩浑如醉，独倚篷窗听鹧鸪。
包颙叟挽词二首
叶适（宋代）

风沙江上宅，斥卤望中村。
密竹元遮径，崇兰早映门。
笑谈看磊落，材力可腾掀。
谁复知心事，沧波雾雨昏。
听蜀僧浚弹琴
李白（唐代）

蜀僧抱绿绮，西下峨眉峰。
为我一挥手，如听万壑松。
客心洗流水，馀响入霜钟。
不觉碧山暮，秋云暗几重。
送韦秀才赴举
顾况（唐代）

鄱阳中酒地，楚老独醒年。芳桂君应折，沈灰我不然。

洛桥浮逆水，关树接非烟。唯有残生梦，犹能到日边。
临终偈
朱真静（宋代）

去来如一，真性湛然。
风收云散，月在青大。
早春野泊寿宁观
刘敞（宋代）

小径连村行几曲，垂杨未绿草成蹊。门前野水还如带，恐是仙源使客迷。
将进酒
朱诚泳（明代）

将进酒，止三爵。诵宾筵，陈雅乐。醉而狂，僛僛舞。由醉言，出童羖。

既立监，或佐史。醉而归，乃君子。将进酒，君莫辞，惟酒无量维制之。
留别昌国五首
王阮（宋代）

三山月淡白银阙，九老春闲紫石宫。
此去能争几多地，恨无仙骨到其中。
千乘先生有草堂之吟而人或讥之因次其韵
彭汝砺（宋代）

世俗无轻好遁讥，先生岂是爱山扉。圣人固重潜龙诫，君子安山即鹿非。

白水会来朝草径，红尘不敢傍麻衣。金舆应有商岩梦，即听东南一诏飞。
余病脾气李宜中教余服仙茅乃从彦周乞之彦周袒肩荷临济呵余钝根败阙病辄服药是以生死为二耶得药作此谢之
释德洪（宋代）

嗟余早衰人，多病良业疾。脾劳禁晚餐，腿重怯下湿。

尔来又增禁，冷气攻胁脊。愁坐如蹲猿，呻吟喧四壁。

闻世有仙茅，温中等金石。恐能祛吾疾，侥倖延馀息。

我家小郎君，道眼窥罅隙。恐余偷心在，指数烦口击。

负负无可言，颓然惭道力。检蜜念慧远，诵咒忆罗什。

两翁例一笑，颠倒不足惜。世尊病须乳，侍者遣行乞。

达磨五遭毒，知毒乃敢食。佛祖岂贪生，避就唯恐失。

二者如不坐，吾罪亦可释。想见读此诗，笑中和易色。
十八滩 其五
顾文渊（清代）

烟中捩舵水倒冲，千篙争力怖杀侬，森森石齿排剑锋。

人言险滩最天柱，水底白日蟠蛟龙。
和王弱翁七首
彭龟年（宋代）

霜螯百镒重，人世一身多。
我意已凄惨，如君风味何。
送苏采刑部赴召
赵抃（宋代）

有诏西来亟治装，古今威望重痴床。不烦右蜀专飞挽，直为南台正纪纲。

豸角风霜秋肃肃，鹤形环佩晓锵锵。忠贤得用朝廷美，礼法匡时事业光。
又白云庵偶题
赵抃（宋代）

红尘无迹到山家，留待诗人大笔誇。坐石与僧谈翠竹，开樽邀客醉榴花。

鸥随钓叟孤舟远，牛载村童一笠斜。占尽神仙潇洒地，清风明月有谁遮。
十八罗汉赞
米芾（宋代）

巍巍释能儒，十八大果士。每于垢浊世，见此无相身。

追貌自楚工，磷玉妙吴匠。种种出道韵，二幻与佛同。

在处为道场，五浊化净土。
皇帝合春帖子
周南（宋代）

玉烛天时正，金穰岁兆丰。
华封遥上祝，圣德与天通。
小园独酌
陆游（宋代）

横林摇落弄微丹，深院萧条作小寒。秋气已高殊可喜，老怀多小自无欢。

鹿初离母斑犹浅，橘乍经霜味尚酸。小酌一卮幽兴足，岂须落佩与颓冠。
松间
王安石（宋代）

偶向松间觅旧题，野人休诵北山移。
丈夫出处非无意，猿鹤从来不自知。
驾至忽秃山
陈琏（明代）

自别开平后，沙场路几程。赐归承宠诏，逐队出长城。

汹汹人争去，萧萧马自鸣。翠华看渐远，回首独凝情。
题潘臞斋客安书院
陈深（宋代）

屋上即青山，柴扉镇日嵌。
烟霞三径足，天地一身闲。
归去词堪和，间居赋右删。
箪瓢差自乐，高视眇尘环。
咸阳谒周陵
王尚絅（明代）

成康列昭穆，文武故累累。狐邱尚父墓，毕陌周公祠。

显承沈谟尚，齐鲁荒周诗。耕犁偪隧道，率土阿邦时。

傍有汉唐冢，邻人芒未知。往古讵胜叹，寒风鸣树枝。
伊黎
褚廷璋（清代）

人驱风雪兽驱烟，犹见乌孙立国年。海气万重吞丽水，山容三面负祁连。

盘雕红寺朝鸣角，散马青原夜控弦。纪绩穹碑衔落日，英灵班鄂想回旋。
重阳日寄瑞安留宰留宰以是日宴新第人并见招
陈傅良（宋代）

落帽沾衣总失真，追随萸菊亦劳神。
酒无肴核依然好，家有溪山岂是贫。
沆瀣从空来夜气，青冥随处际秋旻。
不知此是登高否，为问慈恩塔上人。
郊居
陆游（宋代）

平生万事不容求，惟有郊居志已酬。
更漏远城鸡唱晓，岁时无历叶知秋。
潮生小舫行收荻，月落长歌起饭牛。
已作幸民仍醉死，人间毁誉判悠悠。
题秋色归舟图
至仁（明代）

满目烽烟万国秋，江山何处可追游。吴淞水落鲈鱼美，风雨归来一钓舟。
题蓝桥
姚勉（宋代）

芝堂自瑞天朝宋，竹郡久更江左唐。愿似诚斋诗句说，朝京旧路再筠阳。
和其年即事原韵
毕际有（明代）

镫下幽窗读《楚辞》，忽惊秋鹘纵绦丝。竹炉声寂鹦哥语，正是檀槽半咽时。
金山寺
陈孚（元代）

万顷天光俯可吞，壶中别有小乾坤。云移塔影横江口，潮送钟声过海门。

僧榻夜随蛟室涌，佛灯秋隔蜃楼昏。年年只有中泠水，不受人间一点尘。
凤凰山园杂咏五首 其五 彩云岩
徐祯卿（明代）

出岩初袅袅，映日乍晖晖。倏若阳台女，随风化雨飞。
菩萨蛮 遥题广陵吴元式棣友堂
陈维崧（清代）

驱车昨过田真里，千年想像荆花紫。今日广陵城，惟君继令名。

休歌一斗粟，羡汝东西屋。准拟到华堂，来眠大被旁。
惆怅诗九首
顾甄远（唐代）

魂黯黯兮情脉脉，帘风清兮窗月白。

梦惊枕上炉烬销，不见蕊珠宫里客。

禁漏声稀蟾魄冷，纱厨筠簟波光净。

独坐愁吟暗断魂，满窗风动芭蕉影。

别恨离肠空恻恻，风动虚轩池水白。

莫言灵圃步难寻，有心终效偷桃客。

愁遇人间好风景，焦桐韵满华堂静。

鉴鸾钗燕恨何穷，忍向银床空抱影。

绿槐影里傍青楼，陌上行人空举头。

烟水露花无处问，摇鞭凝睇不胜愁。

役尽心神销尽骨，恩情未断忽分离。

平生此恨无言处，只有衣襟泪得知。

浓醪艳唱愁难破，骨瘦魂消病已成。

若为多罗年少死，始甘人道有风情。

泪满罗衣酒满卮，一声歌断怨伤离。

如今两地心中事，直是瞿昙也不知。

横泥杯觞醉复醒，愁牵时有小诗成。

早知惹得千般恨，悔不天生解薄情。
题沈隐侯八咏楼
崔颢（唐代）

梁日东阳守，为楼望越中。
绿窗明月在，青史古人空。
江静闻山狖，川长数塞鸿。
登临白云晚，流恨此遗风。
新春自慰兼柬玉华
符锡（明代）

久客逢春强自慰，京华旅食六年过。死亡无及家空在，衰病难袪老柰何。

五轮载书归颖曲，百钱随杖步蒙阿。尽教人笑憨夫子，饱卧松根和踏歌。
摸鱼儿 其二 送上元主簿回府
张矩（宋代）

正桃花、渐蜚红雨，依稀一半春色。东风十里离亭恨，杨柳丝丝如织。

远又忆。向雪月梅边，陶写吟情逸。清愁拍拍。算祗暮山知，栖鸦斜照，春树渺空碧。

文章贯，合整垂云健翼。翔鸾底用栖棘。要寻玉洞烟霞胜，聊趁麟符蜚檄。

归骑急。看尘袂方清，有恩纶催入。凫仙倦舄。相与问孤山，开樽抵掌，一舸画桥侧。
失调名
佚名（宋代）

清歌叠鼓连催促，这里不让第三头。
宿颍昌范氏水阁
吕本中（宋代）

溪流浅无声，月色初到竹。主人中夜归，客子睡已熟。

向来湖海中，岁事方窘束。云何蟋蟀歌，更自伤局促。

相寻觅旧约，见子故未足。翛然解衣卧，高枕被数幅。

贤哉五年别，有此一室独。我须日已白，子发良未秃。

尚怀平生欢，歌呼声彻屋。何须豕腹胀，更伴狗尾续。

明朝寻故人，戏语公一读。
到家寄季承二首
赵蕃（宋代）

相逢到别二十日，披览溪山驻行役。
凄凉浩荡两生境，意不求诗诗自得。
临分不作珍重语，顾欲倡酬诗卷觅。
问君得此君何用，云比相如家四壁。
杜陵囊帛解救寒，陆生越橐千金直。
人言君侯真太痴，君痴不痴君自识。
哭金路分应
文天祥（宋代）

我为吾君役，而从乃主行。
险夷宁异趣，休戚与同情。
遇贼能无死，寻医剧不生。
通州一丘土，相望泪如倾。
红罗袄（大石秋悲）
周邦彦（宋代）

画烛寻欢去，羸马载愁归。念取酒东垆，尊罍虽近，采花南浦，蜂蝶须知。

自分袂、天阔鸿稀。空怀梦约心期。楚客忆江蓠。算宋玉、未必为秋悲。
送岳季坚入计筹山
刘基（明代）

阳羡先生故将孤，拂衣高蹈入玄门。瓮盈五粒松花酒，食有千年枸杞根。

自得诗篇留客诵，频来猿鸟识人言。浮云富贵非吾愿，此意陶公可与论。
题李□古御史柏山
朱德润（元代）

缑山无侣共吹笙，金碧楼台拂晓行。帝子不来春又暮，野棠开尽绿阴生。
杂咏一百首·维摩
刘克庄（宋代）

面色削瓜黄，眉毫覆雪长。
安知四天下，只在一禅床。
绍兴二十八年祀圜丘
学士院（宋代）

帝临崇坛，媪神其从。
稽古合祛，并侑神宗。
升陛奠玉，诚意感通。
贶施鼎来，受福无穷。
送光禄刘主簿之洛
李峤（唐代）

函谷双崤右，伊川二陕东。仙舟窅将隔，芳斝暂云同。

朋席馀欢尽，文房旧侣空。他乡千里月，岐路九秋风。

背枥嘶班马，分洲叫断鸿。别后青山外，相望白云中。
次韵唐与文驿驰代简二绝句
赵蕃（宋代）

西去曾悲鸟道沿，东来又骇畏途鞭。
如何一舸西江上，放溜乘风不用牵。
行香子·说与樵青
方岳（宋代）

说与樵青。紧闭柴门。道先生检校东屯。阿戎安在，未扫愁痕。且免歌词，休载妓，莫携尊。梅自生春。雪立前村。道此杯、酒也须温。无穷身外，付与乾坤。谁共耕山，闲钓水、饱窥园。
贺新郎（春感）
吴潜（宋代）

笑口开能几。把年年、芳情冶思，总抛闲里。桃杏枝头春才半，寒总清明又是。但岁月、飙飞川逝。回首秦楼双燕语，到如今、目断斜阳外。将往事，试重记。

香罗尚有相思泪。算人生、新愁易积，旧欢难继。水上流红无觅处，还隔关山万里。但赢得、新来憔悴。昨夜东风颠狂后，想余芳、尽是飘零底。词写就，倩谁寄。
新春感怀五首 其五
薛嵎（宋代）

多置田园占好官，妻儿奴婢尽生欢。贫家有子才堪教，身后穷愁且放宽。
书黄岩丁明仲墓志碑阴
陈傅良（宋代）

叶君只字双南金，予子拳石藏幽深。
百名以上辞不淫，我岂识子犹渐襟。
黄山之阿墓林林，断碑日烁秋雨霖。
彼岂孙子力不任，人莫过问嘷孤禽。
子以穷饿死苦吟，束棺逆旅无衣衾。
末乃得此世所钦，子视昔者孰与今。
区间寿短升与沉，长留天地谁无心。
於中诗人最岖嵚，竟亦朽腐如书蟫。
何独遗子天球琳，上与郊岛名相寻。
虽无荐藉鬼已歆，况立之后主釜鬵。
期以数岁头胜簪，有田可稼桑可紝。
收拾旧稿编朱锓，未必千载无知音。
请我书此碑之阴，大亮一语不肯侵。
呜呼读者悲不禁，牛羊勿践木森森。
纪栖贤山读书
吕本中（宋代）

迟日欣欣山景妍，携琴吟咏翠微前。行厨烧笋粉铺色，高阁看梅雪白天。

午罢抛书曳短杖，雨来拥卷听幽泉。一春洒落韶光足，他日芳怀得复然。
青玉案·一年春事都来几
欧阳修（宋代）

一年春事都来几，早过了、三之二。绿暗红嫣浑可事。绿杨庭院，暖风帘幕，有个人憔悴。
买花载酒长安市，又争似、家山见桃李。不枉东风吹客泪。相思难表，梦魂无据，惟有归来是。
兼爱中
墨子（先秦）

子墨子言曰：“仁人事所以为事者，必兴天下事利，除去天下事害，以此为事者也。”然则天下事利何也？天下事害何也？子墨子言曰：“今若国事与国事相攻，家事与家事相篡，人事与人事相贼，君臣不惠忠，父子不慈孝，兄弟不和调，此则天下事害也。”

然则察此害亦何用生哉？以不相爱生邪？子墨子言：“以不相爱生。今诸侯独知爱其国，不爱人事国，是以不惮举其国以攻人事国。今家主独知爱其家，而不爱人事家，是以不惮举其家以篡人事家。今人独知爱其身，不爱人事身，是以不惮举其身以贼人事身。是故诸侯不相爱则必野战，家主不相爱则必相篡，人与人不相爱则必相贼，君臣不相爱则不惠忠，父子不相爱则不慈孝，兄弟不相爱则不和调。天下事人皆不相爱，强必执弱，富必侮贫，贵必敖贱，诈必欺愚。凡天下祸篡怨恨，其所以起者，以不相爱生也，是以仁者非事。”

既以非事，何以易事？子墨子言曰：“以兼相爱、交相利事法易事。”然则兼相爱、交相利事法将奈何哉？子墨子言：“视人事国若视其国，视人事家若视其家，视人事身若视其身。是故诸侯相爱则不野战，家主相爱则不相篡，人与人相爱则不相贼，君臣相爱则惠忠，父子相爱则慈孝，兄弟相爱则和调。天下事人皆相爱，强不执弱，众不劫寡，富不侮贫，贵不敖贱，诈不欺愚。凡天下祸篡怨恨可使毋起者，以相爱生也，是以仁者誉事。”

然而今天下事士君子曰：“然，乃若兼则善矣。虽然，天下事难物于故也。”子墨子言曰：“天下事士君子特不识其利、辩其故也。今若夫攻城野战、杀身为名，此天下百姓事所皆难也，苟君说事，则士众能为事。况于兼相爱、交相利，则与此异！夫爱人者，人必从而爱事；利人者，人必从而利事；恶人者，人必从而恶事；害人者，人必从而害事。此何难事有？特上弗以为政、士不以为行故也。昔者晋文公好士事恶衣，故文公事臣皆牂羊事裘，韦以带剑，练帛事冠，入以见于君，出以践于朝。是其故何也？君说事，故臣为事也。昔者楚灵王好士细要，故灵王事臣皆以一饭为节，胁息然后带，扶墙然后起。比期年，朝有黧黑事色。是其故何也？君说事，故臣能事也。昔越王勾践好士事勇，教驯其臣，私令人焚舟失火，试其士曰：‘越国事宝尽在此！’越王亲自鼓其士而进事。士闻鼓音，破碎乱行，蹈火而死者左右百人有余，越王击金而退事。”是故子墨子言曰：“乃若夫少食恶衣、杀身而为名，此天下百姓事所皆难也，若苟君说事，则众能为事，况兼相爱、交相利与此异矣。夫爱人者，人亦从而爱事；利人者，人亦从而利事；恶人者，人亦从而恶事；害人者，人亦从而害事。此何难事有焉？特士不以为政而士不以为行故也。”
灞桥
陈豫朋（清代）

草碧云疏浪影摇，水烟初敛涨痕消。断肠桥畔天涯路，愁杀青青杨柳条。
阮郎归
孙惟信（宋代）

满阶红影月昏黄，玉炉催换香。碧窗娇困懒梳妆。粉沾金缕裳。

碧髻耸，黛眉长。烛光分两行。许谁骑鹤上维扬。温柔和醉乡。
秋夜寄友人二首 其二
刘得仁（唐代）

所思同海岱，所梦亦烟波。默坐看山久，闲行值寺过。

独吟黄叶乱，相去碧峰多。我有归心在，君行竟若何。
十四夜月
赵蕃（宋代）

既夕风犹进，凌空月故迟。
明宵纵当满，今夕可乖期。
少壮欣逢节，年侵意自悲。
平生一杯酒，即事五言诗。
和颜长官百咏·贫女
朱继芳（宋代）

少年荡子有黄金，投赠明珰结两心。
不得良媒终不肯，一春风雨洞房深。
红白荷花
姚纶（明代）

镜底新妆扇底歌，倚风无力舞婆娑。醉来西子容偏媚，老去秋娘鬓已皤。

霞暖绣衾春梦雨，雪香罗袜晓凌波。分明太液池头见，点染风流更觉多。
上巳感怀
仇远（元代）

一春无况嬾游山，风景依然三月三。
十里杨花深似雪，马蹄无路入江南。
孔员外为余刻齐清集赋谢
戴亨（清代）

老雪衡门积，虚窗皓月孤。知音甘阒寂，閒咏对荒芜。

得句惭圭璧，多君重珷玞。风流王宋后，此意世人无。
送喻叔奇通判会稽
吕祖谦（宋代）

鸣驺前日饯出使，椎鼓今日送作州。
会稽别驾官尚薄，道傍羡者何其稠。
版舆有亲余九十，东南之美供甘柔。
先春铸牙入午啜，破腊箭茁充晨羞。
况复诗坛执牛耳，所至风月相献酬。
千岩万壑遍题品，会有采者人名遒。
凭周况先辈于朝贤乞茶
孟郊（唐代）

道意勿乏味，心绪病无悰。蒙茗玉花尽，越瓯荷叶空。

锦水有鲜色，蜀山饶芳丛。云根才翦绿，印缝已霏红。

曾向贵人得，最将诗叟同。幸为乞寄来，救此病劣躬。
杂诗二十七首
曹勋（宋代）

云际翻风断雁斜，城阴盘暮噪栖鸦。
春容落景寒犹嫩，望尽遥天数缕霞。
葛湖草堂四首为盛氏六生题 其二
胡应麟（明代）

十里澄波镜面秋，鸡声一坞住中流。閒花半落辛夷岸，古树平中杜若洲。

晚日亭台朱户掩，微风箫鼓画船游。红妆队队湖堤上，唱彻菱歌兴未休。
双红豆辞 其八
孙原湘（清代）

人竟归来病竟除，极寻常事却疑虚。愁他慈母留偏强，怨到庸医术太疏。

欲剖素心潜和药，想呼黄耳妄传书。从知一面难消受，休说鸳禽与鲽鱼。
发广陵留上家兄兼寄上长沙
韦应物（唐代）

将违安可怀，宿恋复一方。家贫无旧业，薄宦各飘飏.

执板身有属，淹时心恐惶。拜言不得留，声结泪满裳。

漾漾动行舫，亭亭远相望。离晨苦须臾，独往道路长。

萧条风雨过，得此海气凉。感秋意已违，况自结中肠。

推道固当遣，及情岂所忘。何时共还归，举翼鸣春阳。
送师相陈大观文
喻良能（宋代）

将令四海变虞唐，那得夔龙滞一方。
寄语邦人休卧辙，道傍行看舍人装。
墨梅 其一
张栻（宋代）

眼明三伏见此画，便觉冰霜抵岁寒。唤起生香来不断，故应不作墨花看。
十二月十七日夜坐达晓，寄子由
苏轼（宋代）

灯烬不挑垂暗蕊，炉灰重拨尚馀薰。清风欲发鸦翻树，缺月初升犬吠云。

闭眼此心新活计，随身孤影旧知闻。雷州别驾应危坐，跨海清光与子分。
登白云绝顶望罗浮
冯绍京（明代）

石罅天开古洞幽，安期遗舄至今留。灵岩尚长尧时韭，丛樾中藏汉代楸。

竟与王乔璈笛伴，不从徐市制书求。至今避地金银阙，蓬岛瑶池汗漫游。
过溪口广慈院
释显忠（宋代）

五马重来溪口寺，惟将属吏与门僧。盘云野径行千里，送目危台上百层。

岩桧影寒犹带雪，溪流声涩未销冰。寻常地远无因到，空愧躬良二老朋。
江城子 晓起
庄棫（清代）

水晶帘下看梳头。思悠悠。意悠悠。曾记多情、携我上兰舟。

小院悠年芳草绿，眉自画，月如钩。

纤腰一似柳枝柔。怕登楼。不知愁。只是悔教、夫婿觅封侯。

拚把一春沉醉过，还夜夜，梦扬州。
所居有梅一株在堂东荒秽中正月二十六日已谢
张耒（宋代）

冷落疏枝寒草冈，欲攀先怕踏榛荒。
异时折处何堪说，临水高城倚女墙。
正仲入鄞叙怀送别二首
舒岳祥（宋代）

此别未知长与短，一春风雨助凄然。
欲随流水入城去，更系扁舟话柳边。
芒草斜阳新住蝶，落花飞絮乱啼鹃。
雁苍山好须回首，便邮秋风在眼前。
浣溪沙
刘过（宋代）

谁把幽香透骨薰。韵高全似玉楼人。几时劝酒不深颦。

竹里绝楼闲体态，月边无限好精神。一枝斜插坐生春。
蓬莱
张照（清代）

蓬莱山下水横波，流入银湾隔翠蛾。天上星辰欢会少，壶中日月别离多。

鸾惊香梦红兰笑，花带愁痕青鸟歌。昨日子登传敕去，一时齐羡下天河。
卜算子 夏日访王丹麓兼读峡流词
俞士彪（清代）

乱云堆火，疏树弄阴，郊外芰荷都放。热客劳劳，正喜翠亭幽爽。

引凉飔、细把奇文赏。看几上、蛮笺乍展，兰芬早入书幌。

况复襟期旷。道家近馀杭，易沽花酿。醉语酡颜，泥着雪儿同唱。

一丝丝、画栋纤尘飏。更说甚、层城欲掩，任银蟾飞上。
行舟值早雾
伏挺（南北朝）

水雾杂山烟，冥冥不见天。
听猿方忖岫，闻濑始知川。
渔人惑澳浦，行舟迷溯沿。
日中氛霭尽，空水共澄鲜。
聚月翠亭追感昔游用韵
傅汝楫（明代）

坐满高台虚月凉，万松风合石楼当。野人卧酒翻荷爵，山鬼缝衣傍荔墙。

李贺凤悲贤者死，郑庄麟泣大夫良。冥冥夜色双鸿远，影落遥天声渐长。
途淖不一舆由土桥取山径往朝阳门作
汤珍（明代）

别路循山坂，肩舆出淖泥。崇冈带连岭，古庙枕寒溪。

水落通前涧，峰回豁近蹊。王城千雉壮，蹄辐会归齐。
浮邱社诗上赵縠阳太史宪长 其四
霍与瑕（明代）

晚沐胡然命此楼，上公清暇得优游。弹琴寂静薰风昼，载酒招优白露秋。

野客或来时与坐，邻鸡飞过任追求。因知宰相汪汪度，海阔天空物并收。
雪里梅花诗
阴铿（南北朝）

春近寒虽转，梅舒雪尚飘。
从风还共落，照日不俱销。
叶开随足影，花多助重条。
今来渐异昨，向晚判胜朝。